**Notă informativă**

**la proiectul de Hotărîre a Guvernului „Pentru aprobarea componenței nominale a Comitetului de supraveghere a auditului”**

|  |
| --- |
| **1. Denumirea autorului și, după caz, a participanților la elaborarea proiectului** |
| Ministerul Finanțelor. |
| **2.Condițiile ce au impus elaborarea proiectului de act normativ și finalitățile urmărite** |
| Necesitatea elaborării proiectului de Hotărîre a Guvernului „Pentru aprobarea componenței nominale a Comitetului de supraveghere a auditului” este generată de prevederile art.38 alin. (2) din Legea nr. 271/2017 privind auditul situațiilor financiare.  Obiectivul prezentului proiect constă în realizarea prevederilor Legii nr.271/2017 privind auditul situațiilor financiare, precum și pct. 4 subpct.2), pct.7 ale Hotărîrii Guvernului nr. 807/2018 pentru aprobarea Regulamentului de activitate al Consiliului de supraveghere publică a auditului, referitoare la modul de desemnare și aprobare a membrilor Comitetului de supraveghere a auditului.  Totodată, comunicăm, că art. 56 alin. (3) al Legii nr. 100/2017 cu privire la actele normative prevede, că intrarea în vigoare a actelor normative *poate fi stabilită pentru o altă dată doar în cazul în care* se urmăreşte protecţia drepturilor şi libertăţilor fundamentale ale omului, realizarea angajamentelor internaţionale ale Republicii Moldova, conformarea cadrului normativ hotărîrilor Curţii Constituţionale, eliminarea unor lacune din legislaţie sau contradicţii între actele normative ori dacă *există alte circumstanţe obiective*.  Prin urmare, punctul 2 al proiectului de hotărîre prevede, că aceasta intră în vigoare din *data publicării în Monitorul Oficial al Republicii Moldova.*  Se argumentează prin faptul, că pentru asigurarea activității Consiliului de supraveghere publică a auditului, *imediat după data publicării în Monitorul Oficial al Republicii Moldova a actului normativ*, trebuie să-și înceapă activitatea Comitetul de supraveghere a auditului conform prevederilor pct. 13-29 din Regulamentul de activitate al Consiliului de supraveghere publică a auditului, aprobat prin Hotărîrea Guvernului nr.807/2018. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu contravine legislației Uniunii Europene. |
| **4. Principalele prevederi ale proiectului și evidențierea elementelor noi** |
| Principalele prevederi ale proiectului:  *Componența Comitetului de supraveghere a auditului.*  Consiliul de supraveghere publică a auditului va fi guvernat de Comitet, format din 7 membri nepracticieni, care posedă cunoștințe în domeniul economic sau juridic, cu următoarea componență: 2 reprezentanți ai Ministerului Finanțelor, un reprezentant al Băncii Naționale a Moldovei, un reprezentant al Curții de Conturi, un reprezentant al Comisiei Naționale a Pieței Financiare, un reprezentant al mediului de afaceri și un reprezentant al mediului academic, specializat în audit.  Membrii Comitetului au fost selectați în urma unei proceduri de numire transparente stabilite în pct. 10 al Regulamentului de activitate al Consiliului de supraveghere publică a auditului, aprobat prin Hotărîrea Guvernului nr.807/2018.  Reprezentantul mediului academic specializat în audit și reprezentantul mediului de afaceri au fost selectați de Comisia de concurs din cadrul Ministerului Finanțelor, instituită conform prevederilor pct. 7 al Hotărîrii Guvernului nr. 807/2018.  Candidaturile reprezentanților Băncii Naționale a Moldovei, Curții de Conturi și Comisiei Naționale a Pieței Financiare au fost solicitate de Ministerul Finanțelor conform prevederilor pct. 4 subpct. 2) al al Hotărîrii Guvernului nr. 807/2018.  Prevederile prezentului proiect vor asigura desfășurarea activității Consiliului de supraveghere publică a auditului. |
| **5.Fundamentarea economico-financiară** |
| Implementarea prezentului proiect nu va necesita cheltuieli bugetare. |
| **6. Modul de încorporare a actului în cadrul normativ în vigoare** |
| Aprobarea proiectului nu va necesita modificarea, abrogarea unor acte normative. |
| **7. Avizarea și consultarea publică a proiectului** |
| Proiectul este supus avizării și consultării publice conform art.32 din Legea nr.100 din 22 decembrie 2017 cu privire la actele normative, fiind plasat pe pagina web a ministerului Finanțelor: mf.gov.md, compartimentul Transparența decizională/Procesul decizional. |
| **8.Constatările expertizei anticorupție** |
|  |
| 9. Constatările expertizei juridice |
|  |
| 10. Constatările altor expertize |
|  |

|  |  |  |
| --- | --- | --- |
| **Șef al Direcției Politici Fiscaleși Vamale** | (semnat electronic) | **Dorel NOROC** |
| ***împuternicit cu exercitarea sarcinilor funcției de Secretar de Stat*** |  |  |